जमात- ए- इस्लामी हिंद (जीआयएच) स्थापन 16 एप्रिल 1948 दिसा जाली. इस्लाम धर्म शिकयता ते आदर्श देशांतल्या सह- भावांक लागू करून समाजांत शांती, मोग आनी एकचार निर्माण करपाच्या हेतान ही संस्था सुरू केल्ली. अंदूं तिका 75 वर्सां पुराय जातात. मुखेल कार्यालय दिल्लींत, तर गोंयां सयत भारतभर ताचे फांटे आसात. जमात- ए- इस्लामी हिंद ही भारताची समाजीक- धार्मिक संघटना ईश्वराचे इत्से प्रमाण जिणे पद्दत सांबाळपाचो हेतू दवरता. इस्लामाचो संदेश सह-नागरिकां मेरेन पावोवपाचो यत्न करता. अध्यात्म, आंतरधर्मीय समजूत, संशोधन आनी शिक्षण, समाजीक उदरगत, मोलाचेर आदारिल्लें राजकारण, न्यायाचेर आदारिल्ली अर्थवेवस्था अशे विशय ही संस्था हाताळटा. संस्थेचो संदेश पुराय मनीसजाती खातीर आसा आनी ते भेदभाव करिनासतना सगळ्यांचे सेवे खातीर कटिबद्ध आसात.
 एकाच ईश्वराचेर विस्वास दवरप, हो इस्लामाचो सुरवातीचो बिंदू. आनी होच जीआयएचचो मूळ आदर्श. इस्लामाच्या संदेशाचें आचरण आनी प्रचार करपाक वेगवेगळ्या काळांत वेगवेगळ्या देशांनी आयिल्ल्या मनशाकुळाक सत्य पावोवपाक देवान आपले दूत धाडले. तांतूंत मुहंमद पैगंबर (स. अ. व. ) हे निमाणे. तांणी निमाणो संदेश कुराणाच्या रुपांत, प्रगट जाल्लें ईश्वराचे उतर दिलें. तांणी आपल्या जिवितांतल्यान आनी परंपरेंतल्यान इस्लामाचें वेव्हारीक आदर्श घालें, जांकां 'सुन्नत' म्हणटात, जें पवित्र कुराणा उपरांत, इस्लामाचें दुसरें प्रामाणीक स्रोत मानतात.
 ईश्वराच्या एकचारांतल्यान मनीसजातीच्या एकचाराची संकल्पना भायर सरता. इस्लामी संवसारीक नदरेन, सगळे मनीस आदाम आनी येव हांचे वंशज. जल्म, जाती, रंग, राश्ट्रीयताय, समाज वा भाशेच्या आदारान कोणूच दुसऱ्या परस श्रेश्ठ ना. मनशाचो स्वाभिमान फकत धर्मपरायणताय, बरो शिश्टाचार आनी ईश्वराचे आज्ञापालन हातूंत आसा. इस्लामाचो संदेश सार्वत्रिक, पुराय मनीसजाती खातीर. ईश्वराच्या इत्से खाला स्वताक अधीन करून इस्लामाच्या ईश्वरी मार्गान वचपी कोणाकूय आनी दरेकल्याक मुस्लिम म्हणतात.
 इस्लामी नदरेंत जिवीत ह्या व्हांवपी संवसारांत सोंपना. मनशाक आपल्या कर्तुबांचो निमाणो परिणाम परलोकांत दिसतलो. दादल्यांक आनी बायलांक बरे किंवा वायट जायते वेंचपाचें स्वातंत्र्य आसा. जे एकाच ईश्वराचेर विस्वास दवरतात आनी ईश्वरी मार्गदर्शना प्रमाण आपलें जिवीत वेवस्थीत करतात तांकां ह्या संवसारांत आनी परलोकांत यश मेळटलें. जीआयएच हीं मुल्यां पाळटा आनी ते प्रमाण काम करता.
 ईश्वरानं दर एका मनशाक मुक्त इत्सा दिल्या आनी ताचे वरवीं तो मनशाची परिक्षा घेता. म्हणटकीच श्रद्धा बाळगपाक कसलीच सक्ती ना. वायट आनी अविश्वासाची निवड करपी लोकांक ईश्वराची ख्यास्त मेळटली. हे शिकवणीचेर आदारीत जीआयएच इस्लामाच्या मुल्यांचो जिवो मूर्त रूप आशिल्लो मुसलमान समाज तयार करपाचो यत्न करता. तशेंच इस्लामाचीं मुल्यां मुखार दवरून भारतीय समाजा मेरेन इस्लामाचो संदेश पावोवपाचो यत्न करता. इस्लामा विशीं गैरसमज पयस करपाक जीआयएचान कुराणाचो अणकार 17 भाशांनी केला. तशेंच पैगंबराचें चरित्र, व्यक्तीमत्व, अध्यात्म, राजकारण, मानवी हक्क, बायलांचे हक्क आदी विशीं वेगवेगळ्या भाशांनी साहित्य तयार केलां. ही संस्था शांती, सहिश्णुताय आनी सामुदायिक इश्टागत हांचेर विस्वास दवरता. हिंसाचार, दुस्वास आनी सांप्रदायिकताये आड उबी रावता. भारतीय समाजांतल्या वंचित वर्गां वांगडा उबी रावता.
 आदर्श समाज तयार करपाक बायलांची भुमिका तितलीच म्हत्वाची, अशें जीआयएचाचें मत. ताका लागून सामान्य बायलांक कार्यावळींनी आस्पावन घेवपाक फुडाकार घेता आनी तांचे हक्क, दर्जो परतून मेळोवपाचें काम करता, जाचें इस्लाम समर्थन करता. मुहम्मद पैगंबर (स. अ. व. ) हांणी गिन्यान सोदप हें दर एका मुसलमान दादल्या- बायलांचे बंधनकारक धर्मीक कर्तव्य अशें जाहीर केलां. जमात-ए-इस्लामी हिंद पयल्या दिसा सावन गरिबी, दुयेंस, निरक्षरताय, उपासमारी आनी बेकारी सोंपोवंक समाजीक कार्यावळींनी गुंतला. तेच प्रमाण हुंवार, दुकळ, भूंयकांप, मनशान तयार केल्लीं वा सैमीक संकश्टां, महामारी अशा कठीण परिस्थितींत जात, वर्ग वा धर्म, पंथाची पर्वा करिनासतना बळी पडपी लोकांक सोडोवपाक आनी तांचें पुनर्वसन करपाक सक्रिय भुमिका करता. आपल्या अनुयायांक, मुसलमान समाज आनी सगळ्यांक वैयक्तीक सेवा कृती करपाक आनी सरकाराच्या कल्याणकारी येवजण्यांचो वापर करपाक प्रेरीत करता. भारतांतल्या एनजीओ कडेन समन्वय करून गरजेवंत आनी वंचितांक आत्मनिर्भर करतात. महामारीच्या काळांत जीआयएच संस्थेन गोंयांत गरीब आनी मजूर वर्गांतल्या स्थलांतरीतांक अन्न पुरवण करपाची सेवा दिल्ली. जीएमसींतल्या दुयेंतींक ऑक्सिजन सिलिंडर दिल्लो.
 संस्थेच्या कार्यकर्त्यांनी वेगवेगळ्या भाशांनी स्कोअर नेमाळीं आनी दिसाळीं स्थापन केल्यांत, तातूंत खबरां पोर्टल, खबरां चॅनल आनी मिडिया हावस हांचो आस्पाव आसा. रेडिएन्स व्यूज सप्तकी नेमाळें इंग्लीशींत, कन्नडांत सन्मार्ग, मराठींत शोधन, हिंदींत कान्ती, तारे जमीन पर बाल नेमाळें हीं ताचीं कांय नेमाळीं आसात .
 इस्लामाचो शांततायेचो संदेश लोकां मेरेन पावोवपाक तशेंच तांचे मदीं आशिल्ले गैरसमज पयस करपाक संस्था देशभरांत अधिवेशन आनी मेळावे घडोवन हाडटा. सहनागरिकां कडेन सौहार्दपूर्ण संबंद दवरपाक इफ्तार पार्ट्यो, आंतरधर्म संवाद, ईद मिलन आनी मस्जिद दर्शन कार्यावळी घडोवन हाडटा. गोंयांतूय आत्महत्या आड, भ्रुणहत्या आड काम केलां. माय पॅरेन्ट्स माय पॅरेडायस, वूमन फाॅर नेशन बिल्डिंग सारक्यो मोहिमा घडोवन हाडल्यात. सात दशकां परस चड काळ संस्थेन जायते उतार- चडाव पळयल्यात, जायत्या परिक्षांक आनी संकश्टांक तोंड दिवचें पडलां, पूण आत्मविस्वास केन्नाच कमी जालोना... प्रवास चालूच उरलो आनी फुडाराकय चालूच उरतलो. इन्शा अल्ला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 